
讬讘诪讜转 拽讟 注"讘 - 驻讬专讜砖 砖讟讬讬谞讝诇抓

讜讗诪专 专' 讗讘讛讜: 讗转讬讗 [讘讗, 谞诇诪讚] 讘讙讝讬专讛 砖讜讜讛 "专讚讬驻讛" "专讚讬驻讛" 鈥� 讻转讬讘 讛讻讗 [谞讗诪专 讻讗谉]: "讘拽砖 砖诇讜诐 讜专讚驻讛讜", 讜讻转讬讘 讛转诐 [讜谞讗诪专 砖诐]: "专讚祝 爪讚拽讛 讜讞住讚 讬诪爪讗 讞讬讬诐 爪讚拽讛 讜讻讘讜讚" (诪砖诇讬 讻讗, 讻讗), 讛专讬 砖讛专讚讬驻讛 讗讞专讬 诪注砖讬诐 讟讜讘讬诐 讗诇讛 讛讬讗 诪爪讜讛 讜讻诪讜 讻谉 讛砖诇讜诐 讛谞诇诪讚 诪讛诐 讘讙讝讬专讛 砖讜讜讛. 砖讬砖转讚诇 讘讛驻专转 谞讚专讬诐 鈥� 讻讚注转 专' 谞转谉. 讚转谞讬讗 [砖讻谉 砖谞讬谞讜 讘讘专讬讬转讗], 专' 谞转谉 讗讜诪专: 讛谞讜讚专 谞讚专 鈥� 讻讗讬诇讜 讘谞讛 讘诪讛 讘讝诪谉 砖讘讬转 讛诪拽讚砖 拽讬讬诐, 砖讗住讜专 诇讘谞讜转 讘诪讛 诇讛' 诪讞讜抓 诇讘讬转 讛诪拽讚砖. 讜讛诪拽讬讬诪讜 讗转 讛谞讚专 讛讝讛 鈥� 讻讗讬诇讜 讛拽专讬讘 注诇讬讛, 注诇 讘诪讛 讝讜, 拽专讘谉, 砖讛讻驻讬诇 讗转 讞讟讗讜. 讜诇讻谉 诪讜讟讘 砖讬砖讗诇 讞讻诐 讜讬转讬专 讗转 讛谞讚专.


讜讬转专讞拽 诪砖诇砖讛 讚讘专讬诐: 诪谉 讛诪讬讗讜谞讬谉 鈥� 讚诇诪讗 讙讚诇讛 讜诪讬讞专讟讗 [砖诪讗 转讙讚诇 讜转转讞专讟] 讜转讞讝讜专 讘讛 讜转讬讜讜讻讞 砖专拽 诪驻谞讬 讬诇讚讜转讛 诪讬讗谞讛 讘讘注诇 讛讛讙讜谉 诇讛. 诪谉 讛驻拽讚讜谞讜转 鈥� 诪讚讜讘专 讻讗谉 讘讘专 诪转讗 [讘讘谉 注讬专], 讻诇讜诪专, 砖讛诪驻拽讬讚 讜讛谞驻拽讚 讘谞讬 注讬专 讗讞转 讛诐, 讚讘讬讬转讬讛 讻讬 讘讬讬转讬讛 讚诪讬 [砖讘讬转讜 砖诇 讛谞驻拽讚 讻讘讬转讜 砖诇 讛诪驻拽讬讚 谞讞砖讘], 讜讛诪驻拽讬讚 注砖讜讬 讘讻诇 注转 诇讛讬讻谞住 诇讘讬转讜 砖诇 讛诪讞讝讬拽 讘驻讬拽讚讜谉 讜砖诪讗 讬讟讜诇 讗转 驻拽讚讜谞讜, 讜讗讞专 讻讱 讬转讘注 讗讜转讜 诪诪谞讜. 诪谉 讛注专讘讜谉 鈥� 诪讚讜讘专 驻讛 讘注专讘讬 砖诇爪讬讜谉, 讻诇讜诪专, 注专讘讜转 讻讝讜 砖讘讛 讛诪诇讜讛 专砖讗讬 诇转讘讜注 诪谉 讛注专讘 诇驻谞讬 砖转讜讘注 诪谉 讛诇讜讜讛.


砖讗诪专 专' 讬爪讞拽: 诪讗讬 讚讻转讬讘 [诪讛讜 砖谞讗诪专]: "专注 讬专讜注 讻讬 注专讘 讝专 讜砖讜谞讗 转讜拽注讬诐 讘讜讟讞" (砖诐 讬讗, 讟讜), 讻讜讜谞转讜: 专注讛 讗讞专 专注讛 转讘讗 诇诪拽讘诇讬 讙专讬诐, 讜诇注专讘讬 砖诇爪讬讜谉, 讜诇转讜拽注 注爪诪讜 诇讚讘专 讛诇讻讛. 讜诪讘讗专讬诐: 诪拽讘诇讬 讙专讬诐 鈥� 讻讚注转 专' 讞诇讘讜. 砖讗诪专 专' 讞诇讘讜: 拽砖讬诐 讙专讬诐 诇讬砖专讗诇 讻住驻讞转 讘注讜专.


注专讘讬 砖诇爪讬讜谉 鈥� 讚注讘讚讬 [砖注讜砖讬诐] 砖诇讜祝 讚讜抓 [讜谞注抓], 讻诇讜诪专, 诪讜爪讬讗讬诐 讗转 讛诇讜讜讛 讜转讜拽注讬诐 讗转 讛注专讘 讘诪拽讜诪讜. 转讜拽注 注爪诪讜 诇讚讘专 讛诇讻讛 注谞讬讬谞讜 鈥� 讚转谞讬讗 [砖讻谉 砖谞讬谞讜 讘讘专讬讬转讗], 专' 讬讜住讬 讗讜诪专: 讻诇 讛讗讜诪专 砖讗讬谉 诇讜 转讜专讛 鈥� 讗讬谉 诇讜 转讜专讛. 讜转讜讛讬诐: 讗诐 讗讜诪专 砖讗讬谉 诇讜 转讜专讛 讜讗讬谞讜 诇讜诪讚讛 驻砖讬讟讗 [驻砖讜讟, 诪讜讘谉 诪讗诇讬讜] 砖讻讱 讛讜讗! 讗诇讗 讬砖 诇转拽谉 讜诇讜诪专 讻讱: 讻诇 讛讗讜诪专 砖讗讬谉 诇讜 讗诇讗 转讜专讛 鈥� 讗讬谉 诇讜 讗诇讗 转讜专讛.


讜转讜讛讬诐: 讛讗 谞诪讬 驻砖讬讟讗 [讝讛 讙诐 讻谉 驻砖讜讟, 诪讜讘谉 诪讗诇讬讜 讛讜讗]! 砖讜讜讚讗讬 讗讬谞讜 诪拽讘诇 砖讻专 讬讜转专 诪诪讛 砖注砖讛! 讗诇讗 讛讻讜讜谞讛 讛讬讗 砖讗驻讬诇讜 转讜专讛 讗讬谉 诇讜. 诪讗讬 讟注诪讗 [诪讛 讟注诐] 讛讚讘专? 讗诪专 专讘 驻驻讗, 讗诪专 拽专讗 [讛讻转讜讘]: "讜诇诪讚转诐 讜注砖讬转诐" 砖讛讜讗 拽讬爪讜专 讛讻转讜讘 "讜诇诪讚转诐 讗讜转诐 讜砖诪专转诐 诇注砖讜转诐" (讚讘专讬诐 讛, 讗), 诇讛砖诪讬注谞讜: 讻诇 砖讬砖谞讜 讘注砖讬讛 鈥� 讬砖谞讜 讘诇诪讬讚讛, 讻诇 砖讗讬谞讜 讘注砖讬讛 鈥� 讗讬谞讜 讘诇诪讬讚讛, 讜讛专讜爪讛 诇注住讜拽 专拽 讘转讜专讛 讘诇讗 诇拽讬讬诪讛 鈥� 讗祝 注讬住讜拽讜 讘转讜专讛 讗讬谞讜 谞讞砖讘 诇讜 讻诪爪讜讛.


讜讗讬讘注讬转 讗讬诪讗 [讜讗诐 转专爪讛 讗诪讜专]: 诇注讜诇诐 讻讚讗诪专讬转讜 诪注讬拽专讗 [讻驻讬 砖讗诪专转诐 诪转讞讬诇讛] 砖讻诇 讛讗讜诪专 讗讬谉 诇讜 讗诇讗 转讜专讛 鈥� 讗讬谉 诇讜 讗诇讗 转讜专讛, 讜诇讗 爪专讬讻讗 [谞爪专讻讛] 讗诇讗 讚拽讗 诪讙诪专 诇讗讞专讬谞讬 讜讗讝诇讬 讜注讘讚讬 [砖讛讜讗 诪诇诪讚 诇讗讞专讬诐 讜讛诐 讛讜诇讻讬诐 讜注讜砖讬诐]. 诪讛讜 讚转讬诪讗 [砖转讗诪专]: 讗讬转 诇讬讛 讗讙专讗 诇讚讬讚讬讛 [讬砖 诇讜 砖讻专 诇注爪诪讜], 砖讛专讬 讙专诐 诇讗讞专讬诐 砖讬注砖讜, 注诇 讻谉 拽讗 诪砖诪注 诇谉 [讛砖诪讬注 诇谞讜] 砖讻讬讜谉 砖诇讗 谞转讻讜讜谉 诇诇诪讜讚 注诇 诪谞转 诇注砖讜转 讘注爪诪讜 鈥� 讗讬谞讜 诪拽讘诇 砖讻专 诪爪讜讛 讻讗讬诇讜 注砖讛.


讜讗讬讘注讬转 讗讬诪讗 [讜讗诐 转专爪讛 讗诪讜专], 转讜拽注 注爪诪讜 诇讚讘专 讛诇讻讛, 讛讻讜讜谞讛 讛讬讗: 讘讚讬讬谞讗 讚讗转讬 讚讬谞讗 诇拽诪讬讛 [讘讚讬讬谉 砖讘讗 讚讬谉 诇驻谞讬讜], 讜讙诪专 [讜诇诪讚, 拽讬讘诇] 讛诇讻讛 讘注谞讬谉 讚讜诪讛 讜诪讚诪讬 诪讬诇转讗 诇诪讬诇转讗 [讜诪讚诪讛 讚讘专 诇讚讘专], 讜讗讬转 诇讬讛 专讘讛 讜诇讗 讗讝讬诇 诪砖讗讬诇 [讜讬砖 诇讜 专讘 讘诪拽讜诐 讜讗讬谞讜 讛讜诇讱 诇砖讗讜诇] 诪讛 讛诇讻讛 诇诪注砖讛 讘诪拽专讛 讝讛, 砖爪专讬讱 讛讚讬讬谉 诇讛讬讝讛专 诪讗讚 砖诇讗 讬讟注讛 讘讚讬谞讜.


砖讗诪专 专' 砖诪讜讗诇 讘专 谞讞诪谞讬 讗诪专 专' 讬讜谞转谉: 诇注讜诇诐 讬专讗讛 讚讬讬谉 注爪诪讜 讻讗讬诇讜 讞专讘 诪讜谞讞转 诇讜 讘讬谉 讬专讬讻讜转讬讜, 砖讗诐 谞讜讟讛 讬诪讬谉 讜砖诪讗诇 讛专讬 讛讜讗 谞驻讙注, 讜讻讗讬诇讜 讙讬讛谞诐 驻转讜讞讛 诇讜 诪转讞转讬讜, 砖谞讗诪专: "讛谞讛 诪讟转讜 砖诇砖诇诪讛 砖砖讬诐 讙讘专讬诐 住讘讬讘 诇讛 诪讙讘专讬 讬砖专讗诇. 讻讜诇诐 讗讞讜讝讬 讞专讘 诪诇讜诪讚讬 诪诇讞诪讛 讗讬砖 讞专讘讜 注诇 讬专讻讜 诪驻讞讚 讘诇讬诇讜转" (砖讬专 讛砖讬专讬诐 讙, 讝-讞), 讜讛讻讜讜谞讛: 诪驻讞讚 砖诇 讙讬讛谞诐 砖讚讜诪讛 诇诇讬诇讛. 讜讚讜专砖 驻住讜拽 讝讛 注诇 讛讚讬讬谞讬诐 ("讙讘讜专讬 讬砖专讗诇") 讛讬讜砖讘讬诐 讘诪拽讚砖 ("诪讟转讜" 砖诇 讛诪诇讱 砖讛砖诇讜诐 砖诇讜).


讗 砖谞讬谞讜 讘诪砖谞讛 砖专讘谉 讙诪诇讬讗诇 讗讜诪专: 讗诐 诪讬讗谞讛 讗砖转讜 讛拽讟谞讛 鈥� 诪讬讗谞讛, 讜讗诐 诇讗 鈥� 讬诪转讬谞讜 注讚 砖转讙讚讬诇 讜转爪讗 讛讬讘诪讛 诪砖讜诐 讗讞讜转 讗砖转讜. 讘注讗 诪讬谞讬讛 [砖讗诇 诪诪谞讜] 专' 讗诇注讝专 诪专讘: 诪讗讬 讟注诪讗 [诪讛 讛讟注诐] 砖诇 专讘谉 讙诪诇讬讗诇, 讛讗诐 诪砖讜诐 讚拽住讘专 [砖讛讜讗 住讘讜专] 讻讬 拽讬讚讜砖讬 拽讟谞讛 诪讬转诇讗 转诇讜 [转诇讜讬讬诐 讜注讜诪讚讬诐 讛诐], 讜讻讬 讙讚诇讛 讙讚诇讬 讘讛讚讛 [讜讻讗砖专 讛讬讗 讙讚诇讛, 讛拽讬讚讜砖讬谉 讻讗讬诇讜 讙讚诇讬诐 讗讬转讛] 注讚 砖讘讛讙讬注讛 诇讘讙专讜转 讞诇讬诐 讛拽讬讚讜砖讬谉 讞诇讜转 讙诪讜专讛, 讜讗祝 注诇 讙讘 [讜讗祝 注诇 驻讬] 砖诇讗 讘注诇 讗讜转讛 诇讗讞专 砖讙讚诇讛,


讗讜 讚诇诪讗 [砖诪讗] 诪砖讜诐 讚拽住讘专 [砖讛讜讗 住讘讜专]: 讛诪拽讚砖 讗讞讜转 讬讘诪讛 鈥� 谞驻讟专讛 讬讘诪讛 讜讛诇讻讛 诇讛, 讗驻讬诇讜 砖讝讬拽转 讛讬讘诪讛 拽讚诪讛, 讜讚讜讜拽讗 讘拽讬讚讜砖讬谉 讙诪讜专讬诐, 讜诇讻谉 讗讬 [讗诐] 讘注诇 讗讜转讛 诇讗讞专 砖讙讚诇讛 讜讛转讻讜讜谉 讘讻讱 诇拽讬讚讜砖讬谉 讙诪讜专讬诐 鈥� 讗讬谉 [讻谉] 谞驻讟专讛 讛讬讘诪讛, 讗讬 [讗诐] 诇讗 讘注诇 鈥� 诇讗?


讗诪专 诇讬讛 [诇讜] 专讘: 讛讬讬谞讜 讟注诪讗 [讝讛讜 讛讟注诐] 砖诇 专讘谉 讙诪诇讬讗诇, 诪砖讜诐 讚拽住讘专 [砖讛讜讗 住讜讘专] 讻讬 讛诪拽讚砖 讗讞讜转 讬讘诪讛 谞驻讟专讛 讬讘诪讛 讜讛诇讻讛 诇讛, 讜诇讻谉, 讗讬 [讗诐] 讘注诇 讗讜转讛 讻砖讙讚诇讛 鈥� 讗讬谉 [讻谉], 讗讬 [讗诐] 诇讗 讘注诇 鈥� 诇讗.


讗诪专 专讘 砖砖转: 讗诪讬谞讗 [讗讜诪专 讗谞讬], 讻讬 谞讬讬诐 讜砖讻讬讘 [讻讗砖专 谞诪谞诐 讜砖讻讘] 专讘, 讗诪专 诇讛讗 砖诪注转讗 [讗转 讛讛诇讻讛 讛讝讜] 砖讗讬谞谞讛 诪讘讜专专转. 讚转谞讬讗 [砖讻谉 砖谞讬谞讜 讘讘专讬讬转讗]: 讛诪拽讚砖 讗转 讛拽讟谞讛 鈥� 拽讬讚讜砖讬讛 转诇讜讬讬谉. 诪讗讬 [诪讛 驻讬专讜砖] "转诇讜讬讬谉"? 诇讗讜 讻讬 讙讚诇讛 讙讚诇讬 讘讛讚讛 [讛讗诐 讗讬谉 讛讻讜讜谞讛 砖讻讗砖专 讛讬讗 讙讚诇讛, 讛拽讬讚讜砖讬谉 讙讚诇讬诐 讗讬转讛] 讜讗祝 注诇 讙讘 [讜讗祝 注诇 驻讬] 砖诇讗 讘注诇 讗讜转讛 讻砖讙讚诇讛?


讗诪专 诇讬讛 [诇讜] 专讘讬谉 讘专讬讛 [讘谞讜] 砖诇 专讘 谞讞诪谉: 讬砖 诇讛讘讬谉 讗转 讛注谞讬谉 讗讞专转 讜诇讚讞讜转 专讗讬讛 讝讜, 砖讻谉 讛讗 诪讬诇转讗 [讚讘专 讝讛], 拽讬讚讜砖讬讛 砖诇 讛拽讟谞讛, 诪讬转诇讗 转诇讬讗 讜拽讬讬诪讗 [转诇讜讬 讜注讜诪讚], 讻诇讜诪专, 拽讬讚讜砖讬讛 讛诐 住驻拽 讻诇 注讜讚 讛讬讗 拽讟谞讛, 讗讬 [讗诐] 讘注诇 讗讜转讛 诇讗讞专 砖讙讚诇讛 鈥� 讗讬谉 [讻谉], 拽讬讚讜砖讬讛 拽讬讚讜砖讬谉, 讗讬 [讗诐] 诇讗 讘注诇 讗讜转讛 讻砖讙讚诇讛 鈥� 诇讗. 砖讻诇 注讜讚 讛讬讗 拽讟谞讛 讗讬谉 讛讬讗 讬讜讚注转 讗诐 拽讬讚讜砖讬讛 讬讛讬讜 拽讬讚讜砖讬谉 讙诪讜专讬诐 讚讗诪专讛 [砖讛讬讗 讗讜诪专转]: 讛讜讗 注讚讬祝 诪讬谞讗讬 [诪诪谞讬], 砖讬讻讜诇 诇讛讜爪讬讗 讗讜转讬 讘讙讟, 讜讗谞讗 注讚讬驻谞讗 诪讬谞讬讛 [讜讗谞讬 注讚讬驻讛 诪诪谞讜], 砖讗谞讬 讬讻讜诇讛 诇诪讗谉 讘讜. 讜诇讻谉, 讻讬讜谉 砖讛谞讬砖讜讗讬谉 讗讬谞诐 诪讜讞诇讟讬诐 诪砖谞讬 讛爪讚讚讬诐 鈥� 讗讬谞诐 讞诇讬诐.


讜砖讜讗诇讬诐: 讜住讘专 [讜讛讗诐 讘讗诪转 住讘讜专] 专讘 讗讬 [讗诐] 讘注诇 讗讜转讛 讻砖讙讚诇讛 鈥� 讗讬谉 [讻谉], 讗讬 [讗诐] 诇讗 讘注诇 鈥� 诇讗? 讜讛讗 讗讬转诪专 [讜讛专讬 谞讗诪专] 砖谞讞诇拽讜 讘砖讗诇讛 讝讜: 拽讟谞讛 砖诇讗 诪讬讗谞讛, 讜讛讙讚讬诇讛 转讞转 讘注诇讛, 讜注诪讚讛 讜谞砖讗转 诇讗讞专, 专讘 讗诪专: 讗讬谞讛 爪专讬讻讛 讙讟 诪砖谞讬, 砖讻谉 讛谞讬砖讜讗讬谉 诇砖谞讬 诇讗 讞诇讜 讻诇诇, 砖讛讬讗 谞砖讜讗讛 诇专讗砖讜谉 谞讬砖讜讗讬谉 讙诪讜专讬诐, 讜砖诪讜讗诇 讗诪专: 爪专讬讻讛 讙讟 诪砖谞讬, 砖诇讗 讘专讜专 诇讜 讗诐 转驻住讜 讛谞讬砖讜讗讬谉 诇砖谞讬.

